
Vékonyfalú Z szelemenek numerikus vizsgálata

A Lindab egy nemzetközi cég, mely magas minőségű acélszerkezeti lemeztermékeket gyárt. Többek között a könnyű szerelhetősége miatt nagy népszerűségnek örvend az ipari épületrendszerekben, és emellett lakossági céloknak is megfelel.
A Hidak és Szerkezetek Tanszék korábbi kísérletsorozatok folytatásaként, 2012 tavaszán a Lindab cég vékonyfalú Z-szelemeneinek a viselkedését vizsgálta. Kísérletek során háromtámaszú, 5 m-es támaszközű, összesen 10 méter hosszú, átlapolt szelemenekre trapézlemezt fektettek, majd egyenletesen megoszló teherrel terhelték meg.
A 1,5 mm-es falvastagságú Z150, Z200 és Z250-es szelemenekre mindegyik esetben LTP20-as trapézlemez került. A mezőközépen és a közbenső támasz mellett elhelyezett 4-4 mérőbélyeg segítségével mérték a terhelés során kialakult feszültségeket. A vízszintes és függőleges elmozdulásokat a bal és a jobb oldali szelemenek mezőközepeinél mérték, így a teher - elmozdulás diagram is előállítható volt. Az egyes szelemenek bizonyos terhelési lépcsőinél mérték a szelemen alakját, melyből az imperfekciókra lehet következtetni.
Az OTDK dolgozatom célkitűzése, hogy numerikusan, az ANSYS szoftver segítségével visszakapjam a kísérlet eredményeit. Ehhez első körben egy lokális modellt készítek, mely csak az adott szelement tartalmazza (trapézlemez nélkül) és ennek segítségével állítom elő a tönkremeneteli módokat, illetve vizsgálom az igénybevételek és imperfekciók hatásait a szelemen viselkedésére, valamint a keresztmetszeti ellenállásokat kívánom verifikálni a kísérlet eredményeivel, mindezt a kísérleti mintavétel során meghatározott valós folyáshatárok figyelembevételével.
A lokális modellből többféle változatot készítek, mely a következőket tartalmazza: egyenletes „t” vastagságú szelemen; az átlapolt szakasz egyszerűsített modellezésére „t” illetve 2*„t” vastagságú szelemen, illetve két szelemen melyek között kapcsolati elemek helyezkednek el. A modell viselkedését tiszta hajlítás, tiszta nyírás és hajlítás és nyírás interakciójára vizsgálom.
Ezt követően a globális modellt – mely a kísérlet során alkalmazott szerkezeti kialakításokat és megtámasztásokat tartalmazza – lineárisan rugalmasan vizsgálom és a kapott eredményeket összehasonlítom a kísérlet eredményeivel.

